'गद्दाफ़ी को मिला सैन्य कार्रवाई का अल्टीमेटम'  
गद्दाफी पर अंतरराष्ट्रीय दवाब बढ़ता जा रहा है। ओबामा ने एक बयान जारी कर गद्दाफी को चेतावनी दी है कि वे तुरंत सैन्य कार्रवाई रोक दें।
लीबिया के तानाशाह मुअम्मर गद्दाफी पर अंतरराष्ट्रीय दवाब बढ़ता जा रहा है। ओबामा ने एक बयान जारी कर गद्दाफी को चेतावनी दी है कि वे तुरंत सैन्य कार्रवाई रोक दें। ऐसा नहीं करने पर गद्दाफी पर सैनिक कार्रवाई की जाएगी।  ओबामा का यह बयान संयुक्त राष्ट्र सुरक्षा परिषद के उस प्रस्ताव के बाद आया है जिसमें कनर्ल गद्दाफी की फ़ौज के हमले से लोगों को बचाने के लिए सभी जरूरी कदम उठाने की अनुमति दी गई थी। ओबामा ने कहा है कि मैं यह साफ कर दूं कि शर्तों में किसी तरह के बदलाव की गुंजाइश नहीं है। अगर गद्दाफी अंतरराष्ट्रीय प्रस्ताव को नहीं मानते हैं तो उन्हें सैन्य कार्रवाई का सामना करना पड़ेगा।  ओबामा ने यह भी बताया कि अमेरिकी विदेशमंत्री हिलेरी क्लिंटन पेरिस जाकर सहयोगी देशों के प्रतिनिधियों से मिलकर लीबिया पर आगे की रणनीति तय करेंगी। संयुक्त राष्ट्र ने लीबिया को पहले ही नो फ्लाई ज़ोन घोषित कर दिया है जिसके चलते वहां राहत कार्यों से जुड़े विमानों के अलावा कोई भी विमान उड़ान नहीं भर सकेगा। अगर कोई विमान उड़ान भरता है तो उसे मार गिराया जाएगा हांलाकि संयुक्त राष्ट्र के प्रस्ताव के तहत किसी भी विदेशी थल सेना का इस्तेमाल नहीं होगा। गद्दाफ़ी सीज़फायर के लिए तैयार हो गए हैं लेकिन लीबिया से मिल रही ख़बरों के मुताबिक गद्दाफ़ी के समर्थक विरोधियों पर अभी भी हमला कर रहे हैं।